Ilmaiseksi poliisin "silminä ja korvina" toimivat vapaaehtoiset joukot olisivat poliisiylijohtaja Mikko Paateron mieleen.

Paatero kertoo, että poliisin vapaaehtoiset apurit ovat normaali käytäntö monessa Euroopan maassa. JARNO JUUTI

Poliisiylijohtaja pitää vapaaehtoisia kansalaisia varteen otettavana vaihtoehtona, jos poliisin riveihin ei saada virkapukuun pukeutuvia lisävoimia.

- Jos poliisien määrää ei lisätä, niin tilalle tarvitaan joustavia tapoja tehdä poliisityötä sekä sen tueksi monissa muissa maissa koeteltuja malleja vapaaehtoisten hyödyntämiseksi. Poliisilta pitää lisäksi purkaa vähempiarvoisia tehtäviä ja turhia normeja, poliisiylijohtaja Mikko Paatero kirjoitti eilen julkistetussa blogissaan.

Millaisia vapaaehtoisia tarkoitatte?

- Se on yleinen kannanotto tietynsorttisen vapaaehtoistoiminnan puolesta. Eli silmiä ja korvia poliisin avuksi epävirallisena järjestelmänä poliisin ohjauksessa ja valvonnassa ilman mitään valtuuksia, Paatero vastaa Iltalehdelle.

Ilmaiseksi töihin?

Poliisiylijohtaja kertoo vapaaehtoisten apureiden olevan normaali käytäntö useassa muussa Euroopan maassa.

- Kävimme viime viikolla Lontoossa ja siellä on 4 000 vapaaehtoista, jotka tekevät sitä ilmaiseksi ja ovat poliisin käytössä, Paatero kertoo.

Britteinsaarten lisäksi myös Pohjoismaissa on kokeiltu poliisin apuna toimivia tavallisia ihmisiä.

- Norja-Ruotsi -akselilla on pohjoisessa sellainen käytäntö, että tietyt ihmiset ovat antaneet puhelinnumeronsa sitä varten, jos poliisi tarvitsee apua esimerkiksi tarkastamaan, onko jotain vireillä. Eli käytännössä ihmisiä kaduille katsomaan ja tepastelemaan ja sitten informoimaan siitä poliisia, Paatero aloittaa ja jatkaa.

- Eli se olisi vapaaehtoisjärjestelmä, joka olisi tunnistettavissa jollakin asulla kuten esimerkiksi liivillä, poliisiylijohtaja selittää ajatustaan.

Paateron mukaan vapaaehtoiset eivät sekaantuisi itse tilanteisiin, eivätkä kantaisi minkäänlaisia aseita.